Kemenangan gelaran ‘gila’
MAX Verstappen yang penuh emosi menyifatkan perjalanannya ke juara dunia Formula Satu 2021 sebagai ‘gila’ selepas beliau menewaskan pesaingnya, Lewis Hamilton dalam pecutan pusingan terakhir untuk kemenangan di Grand Prix Abu Dhabi kelmarin. “Ia hanya gila,” katanya. “Matlamat saya semasa saya kecil adalah untuk menjadi pemandu Formula Satu. Anda mengimpikan podium dan kemenangan. Tetapi apabila mereka memberitahu anda bahawa anda adalah juara dunia, ia adalah luar biasa.” Verstappen dan Hamilton melangkah ke peringkat perlumbaan terakhir dengan sama mata dan nampaknya pemandu Mercedes itu akan bertahan untuk memenangi gelaran dunia kelapan. Campur tangan kereta keselamatan empat pusingan sebelum tamat, bagaimanapun, memberi peluang kepada Verstappen untuk menentang Hamilton dalam pusingan akhir ke garisan penamat yang mendebarkan. “Ia sukar dipercayai,” kata Verstappen yang berusia 24 tahun. “Sepanjang perlumbaan saya terus berjuang kemudian ada peluang pada pusingan terakhir, ia luar biasa. “Saya tidak tahu nak cakap apa. Pasukan saya dan Honda berhak mendapatnya.” Verstappen juga berterima kasih kepada rakan sepasukannya Sergio Perez, yang memainkan peranan penting dalam kemenangan itu, dan pasukan Red Bullnya. “Akhirnya sedikit nasib untuk saya. Saya juga ingin mengucapkan terima kasih kepada Checo (Perez), dia adalah rakan sepasukan yang cemerlang. “Pasukan saya tahu saya sayangkan mereka. Saya harap kita boleh lakukan ini selama 10, 15 tahun bersama. “Saya tidak mahu berubah sampai bila-bila. Saya mahu kekal bersama mereka sepanjang hayat saya, jika mereka mahukan saya. “Saya sangat gembira. Matlamat kami adalah untuk memenangi kejuaraan ini apabila kami bersatu dan kini kami telah melakukannya.” Perlumbaan itu menandakan berakhirnya pertandingan epik dengan juara tujuh kali Hamilton yang telah menyaksikan kedua-dua mereka berselirat di litar dan di luarnya. “Lewis merupakan seorang pemandu yang menakjubkan, pesaing yang sedemikian. Kami mengalami masa yang sukar, itulah sukan, semua orang mahu menang.” – AFP 
See author's posts
